მერცხალი ოზურგეთი (საფეხბურთო კლუბი)

მერცხალი — მუნიციპალური საფეხბურთო კლუბი საქართველოში, ქალაქ ოზურგეთიდან. გამოდის პირველ ლიგაში. საშინაო არენაა სტადიონი „მეგობრობა“.

ისტორია
„მერცხალი“ დაარსდა 1925 წელს. ამჟამინდელი სტადიონის ტერიტორიაზე დაიხაზა მოედანი, მოეწყო კარი და ჩატარდა პირველი მატჩი ფეხბურთელებსა და ტანმოვარჯიშეებს შორის. რესპუბლიკურ გათამაშებაში გუნდი 1936 წლიდან ჩაება. 1938 წელს მან მეორე ჯგუფში მეორე ადგილი დაიკავა და საქართველოს სსრ ჩემპიონატის უმაღლეს ლიგაში გადავიდა. 1939 წელს კლუბმა პირველი კატეგორია მიიღო. საუკეთესო ფეხბურთელები იყვნენ: გ. მელიქიშვილი, გ. მათითაიშვილი, შ. სალუქვაძე, დ. ჩხაიძე, გ. და კ. თოხაძეები. 1938-46 წლებში გუნდი მახარაძის რაიონის ნაკრების სახელით გამოდიოდა. 1946 წელს ეს გუნდი საქართველოს პიველობაზე მესამე ადგილზე გავიდა. 1946-47 წლებში გუნდს „დინამო“ ერქვა. 1947-54 წლებში გუნდი კვლავ მახარაძის რაიონის ნაკრების სახელით ასპარეზობდა.

1954–1959 წლებში კლუბს „კოლმეურნე“ ეწოდებოდა. „კოლმეურნე“ 1958 წელს საქართველოს ჩემპიონაში მესამე ადგილზე გავიდა, 1959 წელს კი საქართველოს სსრ რესპუნლიკური თასის გამარჯვებული გახდა, დაამარცხა რა ფინალურ შეხვედრაში თბილისის „დინამო“. გუნდმა თასის მოპოვება ზედიზედ მეორედ შესძლო 1960 წელს. ამჯერად მათ ლანჩხუთის „გურია“ დაამარცხეს 4–0. ამავე წელს დაიკავა მესამე ადგილი ჩემპიონატში. 1960 წლის სეზონში ის „სიხარულის“ სახელით ასპარეზობდა. 1961 წლიდან კი დღევანდელი სახელი „მერცხალი“ ეწოდა. „მერცხალმა“ 1964 და 1966 წლებში კვლავ დაიკავა მესამე ადგილი საქართველოს სსრ ჩემპიონატში, 1967 წელს კი ამ ჩემპიონატის გამარჯვებული გახდა. გუნდს ხელმძღვანელობდნენ ო. კიშინსკი, კ. გოგელია, მ. გორდელაძე. 60-იან წლებს დიდი მერცხალის ხანასაც უწოდებენ. „მერცხალის„ წარმატებებს გულშემატკივართა მოზღვავება მოჰყვა, რის გამოც 1968 წელს გაფართოვდა მახარაძის ცენტრალური სტადიონი, აიგო ტიბუნები 10 000 კაცზე, დამონტაჟდა ელექტროტაბლო.

1982 წლის 4 სექტემბერს თბილისის „დინამოს“ სტადიონზე საქართველოს თასის ფინალში მახარაძის „მერცხალმა“ ანგარიშით 4–1 დაამარცხა თბილისის ზოოტექნიკურ-სავეტერინარო სასწავლო-კვლევითი ინსტიტუტის გუნდი და თასს დაეუფლა.

უახლესი ისტორია
1990–1991 წლებში მერცხალის შემადგენლობაში თამაშობდა შემდგომში საქართველოს ეროვნული საფეხბურთო ნაკრების მეკარე ირაკლი ზოიძე. 1993-1995 წლებში გუნდს სახელი შეეცვალა და „ანაკო“ ეწოდა. 1995 წლიდან მას ძველი სახელწოდება დაუბრუნდა.

კლუბი წლების განმავლობაში ასპარეზობდა მეორე ლიგის დასავლეთ დივიზიონში. გამოცოცხლება საუკუნის დასაწყისში დაიწყო. 2001-2002 წლების საფეხბურთო სეზონში „მერცხალმა“ მეორე ლიგის დასავლეთი დივიზიონის პირველი ადგილი გაიყო ვანის „სულორთან“ ერთად. გადამწყვეტი მატჩი ქალაქ ფოთში, ნეიტრალურ სტადიონზე გაიმართა და „მერცხალმა“ გამარჯვებასთან ერთად მომავალ სეზონში პირველ ლიგაში ასპარეზობის უფლება მოიპოვა. პირველ ლიგის 2002-03 წლების სეზონში „მერცხალმა“ მეორე ადგილი დაიკავა და უმაღლეს ლიგაში გადავიდა. ამ წლებში კლუბის სპონსორი იყო ქართველი ბიზნესმენი და პოლიტიკოსი ივანე ჩხარტიშვილი, რომელიც 2003 წლის საპარლამენტო არჩევნებში კენჭს იყრიდა ოზურგეთის მუნიციპალიტეტის მაჟორიტარ დეპუტატად.

უმაღლეს ლიგის 2003-04 წლების სეზონს კლუბი მომზადებული შეხვდა. გარემონტდა სტადიონი, სადაც ხის გრძელი სკამები დამონტაჟდა. პირველი მატჩი გუნდმა თბილისის „თბილისს“ საკუთარ მოედანზე 2–1 მოუგო, თუმცა ამის შემდეგ ვერცერთი მატჩის მოგება ვერ მოახერხა და ბოლო ადგილი დაიკავა. უმაღლესი ლიგიდან გავარდნის შემდეგ კლუბი ფაქტობრივად დაიშალა და მეორე ლიგაში ჩაირიცხა. 2009 წელს კლუბი კვლავ დაბრუნდა პირველ ლიგაში და მას შემდეგ იქვე ასპარეზობს.

სტადიონი
სტადიონი „მეგობრობა“ 1967-68 წლებში აშენდა და 1968 წლის 11 ივნისს გაიხსნა. 60-იან წლებში „მერცხალის“ მიერ მიღწეული წარმატებების გამო კლუბის მიმართ ინტერესი დიდი იყო, რის გამოც ააგეს ტრიბუნები 10 000 კაცზე. საუკუნის 80-იან წლებში „მერცხალი“ ერთ-ერთი იშვიათი კლუბი იყო, რომლის სტადიონი ინდივიდუალური სკამებით იყო აღჭურვილი. ინდივიდუალური სკამების დამონტაჟების გამო სტადიონის ტევადობა 3500 ადამიანამდე შემცირდა. მცირე რემონტი სტადიონს 2003 წლის ზაფხულში ჩაუტარდა. ტრიბუნებზე აიღეს ინდივიდუალური სკამები და ხის საერთო სკამები დაამონტაჟეს.

სეზონები

მიღწევები
საქართველოს სსრ პირველობა
ჩემპიონი: 1967, 1982, 1987

ბრინჯაოს პრიზიორი: 1946, 1958, 1960, 1964, 1966

საქართველოს სსრ თასი
თასის მფლობელი: 1959, 1960, 1982